SK Úradný vestník Európskej únie L 72/13

VYKONÁVACIE ROZHODNUTIE KOMISIE

z 13. marca 2013,

ktorým sa zamieta obmedzenie autorizácie biocídneho výrobku obsahujúceho indoxakarb, ktoré oznámilo Nemecko v súlade so smernicou Európskeho parlamentu a Rady 98/8/ES

[oznámené pod číslom C(2013) 1366]

(Iba nemecké znenie je autentické)

(2013/130/EÚ)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na smernicu Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (1) a najmä na jej článok 4 ods. 4,

keďže:

(1) Príloha I k smernici 98/8/ES obsahuje zoznam aktívnych látok, ktoré sú na úrovni Únie povolené na použitie v biocídnych výrobkoch. Smernicou Komisie 2009/87/ES z 29. júla 2009, ktorou sa mení a dopĺňa smernica Európskeho parlamentu a Rady 98/8/ES s cieľom zaradiť indoxakarb ako aktívnu látku do prílohy I k tejto smernici (2), sa aktívna látka indoxakarb zaradila medzi výrobky typu 18: insekticídy, akaricídy a prostriedky na ochranu proti ostatným článkonožcom, ako sa vymedzuje v prílohe V k smernici 98/8/ES.

(2) V smernici 2009/87/ES sa členským štátom ukladá povinnosť na účely autorizácie výrobku posúdiť všetky relevantné možnosti použitia, ktoré neboli reprezentatívnym spôsobom preskúmané v posúdení rizika na úrovni Únie.

(3) Spoločnosť DuPont de Nemours (Deutschland) GmbH (ďalej len „žiadateľ“) predložila v súlade s článkom 8 smernice 98/8/ES Spojenému kráľovstvu žiadosť o autorizáciu výrobku obsahujúceho indoxakarb (ďalej len „sporný výrobok“). Názvy a referenčné čísla sporného výrobku v Registri biocídnych výrobkov (ďalej len „R4BP“) sa uvádzajú v prílohe k tomuto rozhodnutiu.

(4) Spojené kráľovstvo 28. októbra 2011 autorizovalo sporný výrobok na ochranu proti mravcom. Podľa predmetnej autorizácie sa výrobok môže používať len v obytných domoch, priemyselných zariadeniach, kanceláriách, skladoch, veľkokuchyniach, nemocniciach, školách, zariadeniach opatrovateľskej starostlivosti, hoteloch, autobusoch, vlakoch, lietadlách, maloobchodných a komerčných priestoroch a v ich okolí. Ďalej sa v autorizácii stanovuje, že na miestach, kde sa nachádzajú potraviny alebo krmivá v rámci priestorov, kde sa s nimi manipuluje, možno sporný výrobok používať výlučne na ošetrenie štrbín a trhlín. Podľa autorizácie sa na výrobku musí uvádzať tento pokyn: „Výrobok sa nesmie používať v priestoroch, kde by mohol prísť do kontaktu s potravinami/krmivami, kuchynským náradím alebo povrchmi na prácu s potravinami, resp. tieto potraviny/krmivá, náradie alebo povrchy kontaminovať.“

(5) Žiadateľ predložil 21. decembra 2011 Nemecku úplnú žiadosť o vzájomné uznanie prvých autorizácií sporného výrobku.

(6) Nemecko oznámilo 23. apríla 2012 Komisii, ostatným členským štátom a žiadateľovi svoj návrh obmedziť prvú autorizáciu v súlade s článkom 4 ods. 4 smernice 98/8/ES vylúčením ochrany potravín zo zamýšľaného použitia sporného výrobku.

(7) Ako opodstatnenie svojho oznámenia Nemecko uviedlo, že na výrobky používané na ochranu potravín sa na tieto účely vzťahuje nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (3), a preto sú vylúčené z rozsahu pôsobnosti smernice 98/8/ES, ak chránená potravina pozostáva z rastlín alebo rastlinných produktov v zmysle článku 3 ods. 5 a 6 nariadenia (ES) č. 1107/2009.

(8) Komisia požiadala ostatné členské štáty a žiadateľa, aby predložili pripomienky k oznámeniu, a to písomne do 90 dní v súlade s článkom 27 ods. 1 smernice 98/8/ES. K danému termínu pripomienky predložilo Spojené kráľovstvo, Francúzsko a Španielsko. O oznámení zároveň viedli diskusie zástupcovia Komisie a zástupcovia príslušných orgánov členských štátov pre biocídne výrobky na zasadnutí skupiny pre uľahčenie autorizácie výrobkov a vzájomného uznávania v dňoch 22. a 23. mája 2012, na ktorom sa žiadateľ zúčastnil.

(9) Na sporný výrobok sa nepochybne vzťahuje vymedzenie pojmu biocídny výrobok v článku 2 ods. 1 písm. a) smernice 98/8/ES, a preto by sa malo preskúmať len, či je výrobok napriek tomu vylúčený z rozsahu pôsobnosti smernice 98/8/ES na základe článku 1 ods. 2 písm. r) uvedenej smernice na účely určitých spôsobov použitia, pričom v takom prípade by si tieto konkrétne spôsoby použitia vyžadovali dodatočnú autorizáciu v súlade s nariadením (ES) č. 1107/2009.

(10) Z článku 2 ods. 1 písm. a) nariadenia (ES) č. 1107/2009 vyplýva, že uvedené nariadenie sa neuplatňuje na výrobky, ktorých hlavnou úlohou je slúžiť na hygienické účely, a nie ochrana rastlín alebo rastlinných produktov.

(11) Sporný výrobok je okrem iného určený na použitie ako insekticíd proti mravcom vo veľkokuchyniach. Jedným z určených použití je ochrana rastlinných produktov vymedzených v článku 3 ods. 6 nariadenia (ES) č. 1107/2009, ku ktorým môžu patriť aj potraviny.

(12) Sporný výrobok je určený aj na celý rad iných oblastí používania, kde neslúži na účely ochrany potravín pozostávajúcich z rastlín a alebo rastlinných produktov. Okrem toho ani použitie vo veľkokuchyniach nemožno považovať za použitie, ktoré je primárne určené na ochranu rastlinných produktov: po prvé, sporný výrobok sa nesmie priamo aplikovať na potraviny ani nepriamo dostať do kontaktu s potravinami v dôsledku aplikácie v prázdnych priestoroch. Po druhé, väčšina produktov, s ktorými sa pracuje vo veľkokuchyniach, nie je rastlinným produktom (4). Po tretie, iné členské štáty informovali Komisiu, že sporný výrobok sa používa v kuchyniach s cieľom plniť všeobecné hygienické požiadavky podľa prílohy II k nariadeniu Európskeho parlamentu a Rady (ES) č. 852/2004 z 29. apríla 2004 o hygiene potravín (5) vo všetkých fázach výroby, spracovania a distribúcie.

(13) Hlavným účelom sporného výrobku je slúžiť skôr na hygienu než ochranu rastlín alebo rastlinných produktov, tento výrobok teda nie je na účely svojho použitia vo veľkokuchyniach na základe článku 1 ods. 2 písm. r) smernice 98/8/ES vylúčený z rozsahu pôsobnosti uvedenej smernice. Komisia preto zastáva názor, že obmedzenie, o ktoré požiadalo Nemecko, nemôže byť opodstatnené na základe poskytnutých dôvodov.

(14) Opatrenia stanovené v tomto rozhodnutí sú v súlade so stanoviskom Stáleho výboru pre biocídne výrobky,

PRIJALA TOTO ROZHODNUTIE:

Článok 1

Návrh Nemecka obmedziť v prípade výrobku uvedeného v prílohe autorizáciu, ktorú 28. októbra 2011 udelilo Spojené kráľovstvo, vylúčením ochrany potravín zo zamýšľaných použití výrobku sa zamieta.

Článok 2

Toto rozhodnutie je určené Nemeckej spolkovej republike.

V Bruseli 13. marca 2013 Za Komisiu Janez POTOČNIK člen Komisie

(1) Ú. v. ES L 123, 24.4.1998, s. 1.

(2) Ú. v. EÚ L 198, 30.7.2009, s. 35.

(3) Ú. v. EÚ L 309, 24.11.2009, s. 1.

(4) V tejto súvislosti pozri uverejnený orientačný dokument, na ktorom sa dohodli útvary Komisie a príslušné orgány členských štátov na účely smernice 98/8/ES o biocídnych výrobkoch a smernice Rady 91/414/ES o ochrane rastlinných produktov (Ú. v. ES L 230, 19.8.1991, s. 1), s názvom Borderline between Directive 98/8/EC concerning the placing on the market of Biocidal product and Directive 91/414/EEC concerning the placing on the market of plant protection products (Hranica medzi smernicou 98/8/ES o uvádzaní biocídnych výrobkov na trh a smernicou 91/414/EHS o uvádzaní prípravkov na ochranu rastlín na trh), dostupný na webovej lokalite: http://ec.europa.eu/food/plant/protection/evaluation/borderline_en.htm.

(5) Ú. v. EÚ L 139, 30.4.2004, s. 1.